Cræa

Cræa (ò tæra viva, tæra cræa, tæra da pugnatte, tæra de pippa, dita ascì argilla), sostança minerâ che, impastâ con ægoa, a dà 'na massa formabbile e adatta a mantegnî forma e coexon doppo esciccamento.

A cræa a l'è una roccia sedimentaia plastica, constituia da di grannuli detrittichi, de dimenscioin inferioî a 0,004 mm, acumulæ pe decantaçion in ægoa (depoxiti marin, fluviæ, lacustri), pi açion di giaçê (depoxiti morenichi) ò pi açion di venti (löss). So componenti mineraloggichi essençiæ son quelli scilicati idræ de Al, contegninti taloa ascì Fe, Mg, K, Ca, Na, a struttua lamellâ, noti comme mineræ crioxi e riunibili, pi analogia de struttua e de compoxiçion chimmica, essençialmente inti trei groppi da caolinite (kandite), da montmorillonite (smectite) e da illite (idromiche). A questi mineræ crioxi l'è dovuo a plastiçitæ de cræa e a so capaçitæ de aquistâ e perde façilmente ægoa. A-i mineræ crioxi s'unisce delongo, in quantitæ variabbile, di componenti primai stabili despægi, tra i quæ fondamentâmente o quarço e eventoalmente muscovite, feldspati etc. e, távotta, di atri rescidoæ comme cloriti, laterili etc. 

A segonda do minerâ criozo prezente e da so perçentoâ, varria e propietæ de cræa, e, de conseguença, i so utilizzi.

E cræe constituie escluxivamente, ò squæxi, de caolinite, ò d'atro minerâ do so groppo, comunemente ciammæ caolin ò cræe da porçellaña, g'han un’ata tempiatua de fuxon (circa 1700 °C), una noteive plastiçitæ e un relativamente modesto retio; pe queste so propietæ son impiegæ inta fabricaçion de porçellañe, de çerammiche, comme càrrega inti papê, inta gomma etc.

E cræe constituie da caolinite, ma contegninte di materiæ inerti ascì, note comme cræe refrattaie, g'han ancon un’elevâ tempiatua de fuxon e una noteive plastiçitæ; ma da-o momento che, a-a cottua, vegnan in genere rœuzie ò rosse, no pœuan trovâ impiego inta fabricaçion de porçellañe mentre trœuvan vasto impiego inta fabricaçion di refratai scillico-aluminoxi, chamotte, tære da fonderia etc.

E cræe do groppo de l'illite, dite cræe comuñe ò cræe da teraggia, g'han in generâ 'na plastiçitæ elevâ, ma tempiatua de fuxon no goæi erta; son dœuviæ inta fabricaçion de moin, de liganti idraolichi, de maiolliche e, in generâ, inte l'industria çiâmega.

Infin e cræe constituie da 'n minerâ do groppo da montmorillonite e note comme cræe smettiche, tære da folla, bentonite etc., g'han una plastiçitæ atiscima e un elevao poei ligante; de ciu g'han a capaçitæ de sciorbî de gren quantitæ d'ægoa, aomentando enormemente de volumme, e de scangiâ e proppie baze (Ca, Na, K, Mg etc.) con quelle de soluçioin co-e quæ vegnan à contatto. Pe queste so propietæ e cræe smettiche trœuvan vasti impieghi into degrasciamento da laña, inte l'ascceificaçion di œui mineræ e vegetæ, di vin, inte l'impermiabilizzaçion de dighe etc.

De cræe speciale s'adœuvian inte l'industria do papê (comme pigmento e comme càrrega), inte quella di manufæti de gomma (a cræa a l'amegiôa e propietæ mecanniche e a rescistença à l'uzua) e in meixiña. 

Se definisce terren crioxi quelli che g'han 'na parte de cræa superiô a-o 15% (otr'a-o 20% se parla de terren compatti ò pezanti); se questa a passa o 35-37%, o terren o vegne inadatto a-a cortua. Se-o contegnuo de cræa o no l'è eccescivo, questa a confeisce a-o terren de dœutte de produtivitæ, a l'ezerçita un forte poei assorbente insce-e sostançe fertilizante, a sciorbe e a trategne l’umiditæ, aomentando coscì a rescistença a-a seççia. Pe st'urtima raxon, però, e tære cræe sofran façilmente l’umiditæ e son ciu freide. Pi-a so tenaçitæ e adexivitæ e pi-a dificortæ de trovâse in giusta tempia pœuan presentâ de dificortæ de laoaçion, a quæ a dev'êse tempestiva e energica. A struttua di terren crioxi a l'è amegioâ co-i ingrasciamenti organnichi e co-a flocculaçion da cræa, ch'a l'è determinâ da de sostançe, comme a câçìña, e da di agenti meteorrichi, comme l’alternança de zeo e de dezeo. In sce di teren fortemente crioxi, e pertanto asfittichi se idratæ, ò vèrtichi se dexidratæ, ghe cresce e coscì dite ciante cræoffile. O Lygeum spartum a l'è 'na tippica cianta specializzâ into cresce in sce sti terren chì.

A cræificaçion o l'è o processo d'alteraçion, essençialmente chimmica, de rocce scilicattiche a œuvia di agenti exoggeni. Pi açion de l'ægoa meteorrica i feldspati e i feldspatoidi se transforman inte di scilicæ idræ d'aluminnio, dando lœugo a di mineræ crioxi.

O cræoscisto a l'è 'na roccia cræa fiscile, con tescitua scistoza, derivâ da-a cræa pe di açioin metamorfiche, sença che seggian, tuttavia, do tutto obliteræ i mineræ crioxi originai. E varietæ ciu conosciue son i abæn ò ciappe de pria de Lavagna.

 Atri progetti 

Categorîa:Tecnologia